అధిక వృద్ధి అంత సులువు కాదు!
- మ్యాజిక్‌ మంత్రదండంతో అది సిద్ధించదు
- 'క్లిష్టమైన విధానాలు', సంస్కరణలతో ముందుకు
-కీలక విషయాలను ప్రస్తావించాం
- 'ఆర్థిక సర్వే-2016' ప్రధాన రూపకర్త సుబ్రహ్మణ్యన్‌ వివరణ
న్యూఢిల్లీ: భారత్‌ మెరుగైన వృద్ధి రేటును అందుకోని ముందుకు సాగడం అనేది మ్యాజిక్‌ మంత్రదండంతో సిద్ధించే పని కాదని ప్రభుత్వ ప్రధాన ఆర్థిక సలహాదారు అరవింద్‌ సుబ్రహ్మణ్యన్‌ అన్నారు. ఈ లక్ష్యాన్ని అందుకోవడానికి అతి క్లిషమైన విధానాల ద్వారా ప్రభుత్వం సంస్కరణలు, ప్రాజెక్టులను ముందుకు తీసుకుపోవాల్సి ఉంటుందనీ ఆయన అన్నారు. వాస్తవిక దృక్కోణంలో తాను విశ్లేషణ జరిపి రానున్న ఆర్థిక సంవత్సరానికి దేశం 7-7.75 శాతం వృద్ధిని అందుకోగలదని అంచనా కట్టినట్లు వివరించారు. 2008 నాటి ఆర్థిక సంక్షోభ పరిస్థితులు ఎదురయితే వృద్ధి రేటు పట్టాలు తప్పే అవకాశం ఉన్నట్లు ఆయన విశ్లేషించారు. ఆర్థిక సర్వేలో-2016లో తాము సర్కారు పూర్తి చేయగలదన్న విశ్వాసం ఉన్న అంశాలతో పాటు ఏఏ అంశాలను పూర్తిచేయలేక పోయిందన్న విషయాల్ని కూడా తాము ప్రధానంగా ప్రస్తావించినట్లుగా వివరించారు. వస్తు సేవల పన్ను, వ్యూహాత్మకంగా పెట్టుబడుల ఉపసంహరణ అంశాలలో స్తబ్దతలను తాము ప్రస్తావించినట్లు తెలిపారు. ఆర్థిక వ్యవస్థ మనుగడుకు విఘాతంగా మారుతున్న ప్రభుత్వ రంగ బ్యాంకులలో పెరుగుపోయిన మొండి బకాయిల అంశాన్ని, కార్పొరేట్‌ సంస్థలు అంచనాలకు తగ్గట్టు ఆర్థిక ఫలితాలను వెల్లడించకపోవడం వంటి విషయాలలో అప్రమత్తతను తాము సర్వేలో వెల్లడించినట్లు ఆయన పీటీఐకి ఇచ్చిన ఇంటర్వ్యూలో తెలిపారు.
8-10 శాతం వృద్ధిని అందుకోవాలంటే..
దేశీయంగా పరిశ్రమ ఎదుర్కొంటున్న సమస్యల పరిష్కారానికి గాను సర్కారు పలు చర్యలను తీసుకుంటున్నట్లుగా తెలిపారు. ఇందులో భాగంగా పటిష్టమైన దివాళా చట్టం (బ్యాంక్‌రప్టసీ లా), విద్యుత్తు రంగం అభ్యున్నతికి ఉదరు పథకం, బ్యాంకులకు చాలినంత మూలధనీకరణ చేపట్టడంతో పాటు ఉక్కు రంగం ఎదుర్కొంటున్న సవాళ్ల సాధన దిశగా పలు చర్యలను చేపట్టినట్లుగా తెలిపారు. మెరుగైన వృద్ధిరేటును అందుకోవడం చాలా క్లిష్టమైన ప్రక్రియ అని ఆయన అన్నారు. ఇందులో చాలా వాటాదారులు, చాలా ప్రాజెక్టులను పట్టాలెక్కించాల్సి ఉంటుందని అన్నారు. ఇందుకోసం ఎక్కువ మొత్తంలో డబ్బు అవసరమవుతుందని అన్నారు. లక్ష్య సాధన ప్రక్రియలో నెమ్మదిగా, స్థిరంగా ముందుకు సాగాల్సి ఉంటుందని ఆయన అన్నారు. ఈ మొత్తం ప్రక్రియ మాజిక్‌ మంత్ర దండంతో సిద్ధించేది కాదని అన్నారు.
మీ స్నేహితులకు రికమెండ్ చెయ్యండి